Direktiva Komisije 1999/23/ES

z dne 9. aprila 1999

o prilagoditvi Direktive Sveta 93/33/EGS o varnostnih napravah za preprečevanje nedovoljene uporabe dvo- oziroma trikolesnih motornih vozil tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 92/61/EGS z dne 30. junija 1992 o homologaciji dvo- ali trikolesnih motornih vozil [1], kakor je bila spremenjena z Aktom o pristopu Avstrije, Finske in Švedske, in zlasti njenega člena 16,

ob upoštevanju Direktive Sveta 93/33/EGS z dne 14. junija 1993 o varnostnih napravah za preprečevanje nedovoljene uporabe dvo- oziroma trikolesnih motornih vozil [2], zlasti njenega člena 4,

(1) ker je Direktiva 93/33/EGS ena od posamičnih direktiv o postopku homologacije Skupnosti, ki je bil uveden z Direktivo 92/61/EGS; ker se zato določbe Direktive 92/61/EGS glede sistemov, sestavnih delov in samostojnih tehničnih enot vozil nanašajo na to direktivo;

(2) ker je zaradi razvoja tehnologije sedaj mogoče Direktivo Sveta 93/33/EGS prilagoditi tehničnemu napredku; ker je za zagotovitev pravilnega delovanja sistema homologacije v celoti treba pojasniti oziroma dopolniti posamezne določbe zadevne direktive;

(3) ker je zato treba prilagoditi določbe, ki se nanašajo na kot blokiranja krmilnega mehanizma pri kvadriciklih, in določbe, ki se nanašajo na odstranitev ključa iz naprav tipa 3, ki so namenjene za vgradnjo na tricikle in kvadricikle; ker se šteje, da je primerno dovoliti vgradnjo varnostnih naprav za preprečevanje nedovoljene uporabe, homologiranih za štirikolesna motorna vozila, tudi na dvo- in trikolesna motorna vozila;

(4) ker so ukrepi, predvideni v tej direktivi, skladni z mnenjem Odbora za prilagajanje tehničnemu napredku, opredeljenim v členu 13 Direktive Sveta 70/156/EGS [3], kakor je bila nazadnje spremenjena z Direktivo 98/91/ES Evropskega parlamenta in Sveta [4],

SPREJELA NASLEDNJO DIREKTIVO:

Člen 1

Priloga I k Direktivi 93/33/EGS se spremeni skladno s prilogo k tej direktivi.

Člen 2

1. Države članice po 1. januarju 2000 ne smejo zaradi razlogov, ki se nanašajo na varnostne naprave, ki so namenjene za preprečevanje nedovoljene uporabe:

- zavrniti podelitve ES-homologacije za določen tip dvo- ali trikolesnega vozila oziroma za določen tip varnostne naprave, namenjene za preprečevanje nedovoljene uporabe,

- prepovedati registracije, prodaje ali začetka uporabe dvo- ali trikolesnih motornih vozil oziroma prodaje ali začetka uporabe varnostnih naprav, namenjenih za preprečevanje nedovoljene uporabe,

če so varnostne naprave za preprečevanje nedovoljene uporabe skladne z zahtevami Direktive 93/33/EGS, kakor je bila spremenjena s to direktivo.

2. Države članice po 1. juliju 2000 zavrnejo podelitev ES-homologacije za katerikoli tip dvo- ali trikolesnega motornega vozila zaradi razlogov, ki se nanašajo na varnostne naprave za preprečevanje nedovoljene uporabe, oziroma za katerikoli tip varnostne naprave za preprečevanje nedovoljene uporabe, če niso izpolnjene zahteve Direktive 93/33/EGS, kakor je bila spremenjena s to direktivo.

Člen 3

1. Države članice sprejmejo in objavijo predpise, potrebne za uskladitev s to direktivo, najpozneje do 31. decembra 1999. O tem takoj obvestijo Komisijo.

Države članice te predpise uporabljajo od 1. januarja 2000.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati dvajseti dan po objavi v Uradnem listu Evropskih skupnosti.

Člen 5

Ta direktiva je naslovljena na države članice.

V Bruslju, 9. aprila 1999

Za Komisijo

Martin Bangemann

Član Komisije

[1] UL L 225, 10.8.1992, str. 72.

[2] UL L 188, 29.7.1993, str. 32.

[3] UL L 42, 23.2.1970, str. 1.

[4] UL L 11, 16.1.1999, str. 25.

--------------------------------------------------

PRILOGA

1. V točki 3.1 se doda naslednje novo besedilo:

"M1 Varnostne naprave za preprečevanje nedovoljene uporabe, homologirane za motorna vozila kategorij M1 in N1 skladno z Direktivo 74/61/EGS, se lahko vgradijo tudi na dvo- ali trikolesna motorna vozila."

2. Točka 3.11 se nadomesti z naslednjim:

"3.11 Varnostna naprava tipa 1, 2 ali 3 mora biti izvedena tako, da se krmilni mehanizem lahko blokira samo pod kotom najmanj 20o na levo in/ali na desno glede na smer vožnje naprej, razen naprav, ki so namenjene za vgradnjo na tricikle in kvadricikle."

3. Točka 4.1.2 se nadomesti z naslednjim:

"4.1.2 Pri varnostnih napravah tipa 3 ne sme biti mogoče prednapeti zatiča s postopkom za vključitev, ki ga izvede uporabnik vozila skupaj z obračanjem ključa ali po obračanju. Ne glede na pogoje, predvidene v točki 3.2.3, in razen pri triciklih in kvadriciklih ne sme biti mogoče izvleči ključa, ko je zatič prednapet."

--------------------------------------------------